1.  ปัจจัยความเสี่ยง

ความเสี่ยงของบริษัทสามารถอธิบายเป็นหัวข้อได้ดังนี้

1.  ความเสี่ยงเนื่องจากการเปลี่ยนแปลงของตลาด (MARKET RISK)
    เนื่องจากโครงสร้างรายได้ มากกว่าร้อยละ 60
    เป็นรายได้ที่มาจากการรับจ้างผลิตสินค้าข้าวโพดหวาน
    ภายใต้เครื่องหมายการค้าของผู้ว่าจ้างผลิต
    ดังนั้นการยกเลิกการว่าจ้างให้ผลิตย่อมจะส่งผลกระทบต่อรายได้ของบริษัทโดยตรง
    ปัจจัยสำคัญที่ทำให้บริษัทสามารถดำรงธุรกิจรับจ้างผลิตสินค้าไว้ได้ต่อไป คือ
    ความสามารถในการตอบสนองความต้องการของผู้ว่าจ้าง ทั้งในด้านคุณภาพ ราคาและปริมาณ

ปัจจุบันโรงงานริเวอร์แคว
ได้รับการรับรองมาตรฐานตามหลักเกณฑ์สุขลักษณะโรงงานที่ดีของสำนักงานมาตรฐานผลิตภัณฑ์อุตสาหกรรม
กระทรวงอุตสาหกรรม (GMP) และมาตรฐานการควบคุมจุดวิกฤต หรือ Hazard Analysis and
Critical Contorl Point on Food Safety (biological, physical and chemical
hazards) HACCP จากประเทศอังกฤษ
ดังนั้นในด้านคุณภาพสินค้าของบริษัทจึงเป็นที่ยอมรับจากลูกค้าเป็นอย่างดี
ทำให้บริษัทค่อนข้างมั่นใจว่าจะสามารถดำรงธุรกิจการรับจ้างผลิตไว้ต่อไปได้ อย่างไรก็ตามบริษัท
เองได้พยายามกระจายฐานของผู้ว่าจ้างและสินค้าให้มีความหลากหลายมากยิ่งขึ้นพร้อมทั้งเน้นการทำตลาดภายใต้เครื่องหมายการค้าของตนเองด้วย
ในปี 2541 บริษัท ได้รับรางวัลผู้ส่งออกสินค้าไทยดีเด่น ประเภท ใช้เครื่องหมายการค้าของตนเอง
ซึ่งย่อมเป็นสิ่งยืนยันศักยภาพการผลิตและส่งออกได้เป็นอย่างดี

2.  ความเสี่ยงเนื่องจากการเปลี่ยนแปลงอำนาจซื้อของผู้บริโภค (PURCHASING POWER RISK)
    เป็นความเสี่ยงที่เกิดขึ้นเนื่องจาก ระดับราคาสินค้าโดยทั่วไปสูงขึ้น
    ทำให้อำนาจซื้อของผู้บริโภคต่ำลง
    ในขณะเดียวกันวิกฤตการณ์ทางเศรษฐกิจในภูมิภาคมีผลทำให้กำลังการซื้อลดลงบางส่วน
    ซึ่งบริษัทพยายามกระจายตลาดสินค้าออกสู่ภูมิภาคต่าง ๆ ให้มากขึ้น

ความเสี่ยงเนื่องจากความผันผวนของราคาตลาด เนื่องจากข้าวโพดหวานเป็นสินค้าเกษตร
ซึ่งมีปัจจัยที่ค่อนข้างควบคุมผลกระทบที่เกิดจากสภาวะดินฟ้าอากาศได้ยาก
อีกทั้งยังไม่สามารถควบคุมปริมาณการผลิตของผู้ผลิตรายอื่นในประเทศและต่างประเทศได้ในแต่ละปี
ดังนั้นอาจมีผลให้ราคาของสินค้ามีการเปลี่ยนแปลงขึ้นลงตามสภาวะตลาด
แต่อย่างไรก็ตามบริษัทก็มีการทำสัญญาซื้อวัตถุดิบและขายผลิตภัณฑ์ของบริษัทล่วงหน้า
ซึ่งจะสามารถลดความเสี่ยงจากความผันผวนของราคาได้ระดับหนึ่ง

ความเสี่ยงเนื่องจากอัตราเปลี่ยน (EXCHANGE RATE RISK)
การเปลี่ยนแปลงของอัตราแลกเปลี่ยนมีผลกระทบต่อรายได้ของบริษัทเนื่องจากบริษัทมีการส่งออกในอัตราที่สูง
การเพิ่มขึ้นหรือลดลงของอัตราแลกเปลี่ยนมีผลให้รายได้ของบริษัทในรูปเงินบาทมีการปรับตัวขึ้นลงตามอัตราแลกเปลี่ยน
และการแข็งค่าขึ้นของค่าเงินบาทเมื่อเทียบกับประเทศคู่แข่งอาจทำให้บริษัทมีความสามารถในการแข่งขันน้อยลง

ความเสี่ยงในการได้รับผลตอบแทนในรูปของเงินปันผล

บริษัทมีขาดทุนสะสมเนื่องมาจากมีผลการดำเนินงานขาดทุนต่อเนื่องกันเป็นเวลา 5 ปี จากปี
2539-2543 และผลกระทบจากวิกฤตเศรษฐกิจ รวมถึงการเปลี่ยนแปลงของระบบอัตราแลกเปลี่ยน
โดย ณ สิ้น 31 ธันวาคม 2543 บริษัทมีขาดทุนสะสมจำนวน 560.54 ล้านบาท
ผลขาดทุนดังกล่าวส่วนใหญ่เกิดจากการขาดทุนจากธุรกิจการลงทุน
การขาดทุนเนื่องจากอัตราแลกเปลี่ยน และ ค่าใช้จ่ายดอกเบี้ยที่สูงในปี 2540-2542
การด้อยค่าของมูลค่าทรัพย์สินและหนี้สงสัยจะสูญ
อย่างไรก็ตามบริษัทได้ทำการตั้งสำรองการลดลงของมูลค่าการลงทุนและทรัพย์สินในระดับที่เพียงพอแล้ว
และมีการชะลอการลงทุนในธุรกิจที่ไม่เกี่ยวข้องกับอุตสาหกรรมเกษตร
และได้มีการขยายสายธุรกิจออกไปในธุรกิจผักสดเพื่อเป็นการเพิ่มผลิตภัณฑ์ส่งออกต่างประเทศ
รวมถึงได้มีการปรับโครงสร้างหนี้สินของบริษัทแล้ว
โดยการไถ่ถอนหุ้นกู้แปลงสภาพก่อนกำหนดในมูลค่าที่ต่ำกว่ามูลค่าทั้งหมดที่ออก
และการเพิ่มทุนเพื่อเป็นเงินทุนหมุนเวียนของบริษัท ทำให้บริษัทมีภาระดอกเบี้ยจ่ายลดลง
อย่างไรก็ตามการจ่ายเงินปันผลนั้นต้องมีการล้างขาดทุนสะสมที่มีอยู่ก่อน

ความเสี่ยงเนื่องจากการพึ่งพิงผู้จัดจำหน่าย

บริษัทมีการทำสัญญาแต่งตั้งบริษัทแห่งหนึ่งในการดำเนินการขายสินค้าส่งออกไปยังต่างประเทศ
โดยบริษัทดังกล่าวจะได้รับผลตอบแทนเป็นจำนวนเงินแปรผันตามจำนวนตู้คอนเทนเนอร์
มูลค่าสินค้าที่ส่งออกและเก็บเงินได้หักด้วยค่าใช้จ่ายต่างๆที่เกิดขึ้นตามที่ได้ตกลงกัน
ปัจจุบันสัญญาการบริหารการตลาดได้หมดอายุลงเมื่อ 31 ธันวาคม 2543
และอยู่ระหว่างการเจรจาเงื่อนไขสัญญาใหม่ คาดว่าจะแล้วเสร็จภายใน 31 มีนาคม 2544
การแต่งตั้งบริษัทภายนอกดังกล่าวอาจมีผลกระทบต่อยอดส่งออกของบริษัทได้หากมีการเปลี่ยนแปลงวิธีการหรือเลิกสัญญาต่อกัน
แต่อย่างไรก็ตามบริษัทได้ใช้แนวทางการตลาดดังกล่าวเป็นเวลานานต่อเนื่องกัน
และการติดต่อขายสินค้าจะกระทำในนามของบริษัท
ดังนั้นในแง่การทำธุรกิจกับลูกค้าจึงเป็นการติดต่อซื้อขายกับบริษัทโดยตรง

ส่วนการขายในประเทศสำหรับสินค้าข้าวโพดหวานบรรจุกระป๋องนั้น
บริษัทมีสัญญาแต่งตั้งอีกบริษัทหนึ่งเป็นผู้จัดจำหน่าย
เนื่องจากบริษัทมีการขายในประเทศของสินค้าประเภทนี้ไม่มากนัก
การใช้บริษัทภายนอกช่วยจัดจำหน่าย จะทำให้ค่าใช้จ่ายทางการตลาดน้อยลง
และบริษัทได้ทำสัญญาแต่งตั้งกับบริษัทจัดจำหน่ายดังกล่าวตั้งแต่ปี 2540
โดยไม่มีกำหนดสิ้นสุดของสัญญา การสิ้นสุดจะเกิดขึ้นในกรณีที่ฝ่ายใดฝ่ายหนึ่ง
ยกเลิกซึ่งต้องมีการแจ้งล่วงหน้าและชดเชยค่าเสียหายที่จะเกิดขึ้น